  vk.com (ГужDOOR) Анжелика Тихонова корреспондент 2022-тӥ арын Ува ёросысь удмурт пиналъёс понна кыкетӥзэ «ГужDOOR» лагерь ужалоз. Смена 23-28 инвожое Сюмси ёросысь Орловское черкогуртысь «Берёзка» нылпи санаторийын ортчоз. Со сярысь ивортодэтъя «Удмуртия» агентстволэн корреспондентэзлы кичӧлтӥсез, одӥгез радъясез, «Удмурт Кенеш» огазеяськонлэн Ува ёросысь ёзэтэзлэн ёзчиез, Ува ёрос администрациысь лулчеберетъя, егитъёсын ужан политикая, физкультурая но спортъя управлениен кивалтӥсьлэн воштӥсез Светлана Тарасова вераз. Туэ смена Россиысь калыкъёслэн лулчеберет кылёсбурзылэн арезлы сӥземын луоз. Пиналъёс доры удмурт егитъёслэн «Шунды» огазеяськонзылэсь ёзчиоссэ тодматскыны, асьсэ сярысь вераны ӧтчалозы. Со сяна, ёросысь лулчеберет юртъёсын ужасьёс ветлозы, удмурт лулчеберетэн тодматозы. « Кылем арын Жужгесысь вуылӥзы. Вашкала куэм дэремъёсын дефиле ортчытӥзы. Пиосты кубызэн шудыны дышетӥзы. Туэ маке мукетсэ адӟытозы, дыр, ини. Программамылэсь котькуд нуналзэ маин ке тырмытом. Вераськисько клубын ужасьёсын, кудъёсыз ветлозы дорамы но мар ке тунсыкозэ возьматозы, дышетозы пиналъёсмес » Светлана Тарасова, «ГужDOOR» сменаез одӥгез радъясь Лулчеберетэн тодматскем сяна, пиналъёс журналистикалы, видео но монтаж лэсьтыны дышетскозы. Сменае 6,5 аресысен 18 аресозь 50 удмурт пиналъёс люкаськозы. Пӧлысьтызы ик 14-16 аресъемъёс вожатойёс луозы. Интызы трос ӧвӧл, соин ик туэ быръёнъёс но ортчытоно луоз, дыр. Чаклалозы, кин удмурт кылэз умойгес вала, тодэ. Но Светлана Тарасова пусъе, ёроссы ӟучомемын шуыса. Туннэ нуналлы витяз гинэ школаосазы удмурт кылэз рос-прос дышето. Ува черкогуртын ватсаса тодон-валан сётонъя центрын удмурт кылэз дышетонъя кружок но «Юность» культура юртын «Шундысиос» ансамбль ужало. Соин ик сменае гуртъёсысь, кружоке но ансамбле ветлӥсь пиналъёсгес сюрозы. « Милям али валтӥсь ужпуммы - возьматыны, кыӵе со умой, удмурт кылэз тодӥськод шуыса, кыӵе со умой, Инмарен тыныд сётэмын ини - тон удмурт семьяын вордӥськемын, тынад анай-атайёсыд удмуртъёс, тыныд но сое тодоно, тыныд со улонад туж юрттоз шуыса, солэсь кепырано но, кисырано но ӧвӧл шуыса. Асьме примерен возьматӥськом, кызьы быгатӥськом удмурт кылэз тодэммес кутыны, со милемлы юрттэ гинэ азьпалаз азинскыны, кыӵе ке выль вормонъёс басьтыны » Светлана Тарасова, «ГужDOOR» сменаез одӥгез радъясь Пусъём, 2021-тӥ арын «ГужDOOR» лагерьлэн нырысетӥ сменаез гинэ ортчиз ке но, пиналъёслэн асьсэ гимнзы но кылдӥз. Сое Жужгесысь культура удысын ужасьёс малпазы: туала «Ягода-малинка» кырӟанлэн гурезъя удмурт кылын текст гожтӥзы. Смена пумын пиналъёс но, анай-атайёссы но радъясьёслы тау карон кылъёссэс веразы. « Соослы туж яраз. Туж возьмало ини, ку нош ик луоз. Кылем арын туж шуныт кылъёс веразы асьсэос нылпиос но, анай-атайёссы но. Мерлыко вотэсын группамы вань бере, анай-атайёс нуналлы быдэ туспуктэмъёссэс но адӟизы, ужъёссэс но, отчы ик комментарийёс но келлязы. Туж шумпотэмын вал. Туж потэ сыӵе ик вылӥ ортчытэммы та лагерной сменамес но. Туж потэ пиналъёсмы мед дышетозы удмурт кылэз, мед потоз соослэн удмурт кылын вераськемзы но, азинскемзы но » Светлана Тарасова, «ГужDOOR» сменаез одӥгез радъясь Тодэ вайытом, кемалась ик ӧвӧл удмурт егитъёслэн «Шунды» огазеяськонзылы выль тӧро бырйизы – со Виолетта Анисимова луиз. Тегъёс: Удмуртия Ува удмуртъёс пиналъёс удмурткыл шутэтскон  